1I Jesus xel pa rachoch i Dios; ya cu maj u be. Are 'uri xe tejeb i u tijoxelab ru', y xe oc chu c'utic ni'pa i ja re i rachoch i Dios. 2I Jesus xu bij chique: —¿Y yix c'a qui takej ni'pa ile? Katzij i quin bij chiwe: ronojel iri ca wulijsax na. Mi jun abaj ca canaj chic puwi i rachi'il —xu bij chique. 3Te'uri xe 'e chuwi jyub Olívos i Jesus xcubi chila. Are 'uri i u tijoxelab xe tejeb pan ru'. Xe oc chu tz'onoxic che, ali'al: —Cakaj caketamaj umpa ca 'ani ile chi xa bij. ¿Wach cakilo are ya cat c'unic? ¿Wach cakilo are ya ca c'un i q'uisbal re tak i 'ij-i? —xe cha che. 4I Jesus xu bij: —Chi 'ana cwent iwib, mokxa 'o quix qui t'oro. 5Man je q'ui que c'un na, y quiqui 'an che quib pacha yin. "Yin in i Toliwe," que cha; cumal ique-le, je q'ui que t'ortaj na. 6Yix xak qui ta ni rason chi 'o nimak tak ch'o'oj jela, xak nimak tak ch'o'oj jewa. Mix c'achir rumal, man 'o ni u chac queje ile co'ono; xui-ri, are qui ta i tzij-le, c'a maja ca c'un ni q'uisbal re tak i 'ij-i. 7'O ni tinimit quiqui 'an ch'o'oj che jun chic. I winak re jun 'atol tzij xak quiqui 'an ch'o'oj che jun chic nim laj 'atol tzij. Ca pe wa'jal, ca pe yobil, ca pe i ucabrakan pa tak tinimit. 8Lic ca c'un na ile, xui-ri xa are i jekbal re i c'ax chi ca petic. 9Yix quix chaptaj na, quix ya' na pa tojpen, y quix camsax na. Conojel i winak tzel na quix quilo xa wumal yin. 10Che i 'ij-le, je q'ui na quiqui sach u cubibal qui c'ux che i Dios; xak je q'ui na, tzel na quiquil quib; xak 'o ni quiqui jach i cachi'il piqui'ab i tzel que 'ilawic. 11Xak je q'ui ni aj t'oronel que c'un na, quiqui bij chi je ajbil u tzij i Dios; je q'ui ni winak que qui t'or na. 12Ni'pa i ca pe ru' itzel lic ca q'uiar na, je q'ui na 'uri i winak quiqui sach i c'axnabal qui c'ux chiquiwach. 13Xui-ri, pachin i quiqui ch'ijo c'a pa q'uisbal-re, que 'el na 'uri pa c'ax. 14Xak i 'utz laj tzij re i 'atbal tzij re i Dios ca paxsax na, ronojel u wach i jyub ta'aj, man caquetamaj na conojel i tinimit; te'uri ca pe i q'uisbal re u wach i jyub ta'aj. 15I ajbil u tzij i Dios, mam Daniel, u tz'ibam canok wach ca c'unic; xu bij ire chi cocsax na jun tzel laj kajsabal re u 'ij i rachoch i Dios. Are quiwil yix ile tac'al chila che i lugar 'o u 'ij pa rachoch i Dios, ni'pa i je 'o pa jyub Judéa, che 'anmaj 'uri chuwa tak jyub. Pachin crajlaj i tzij-i, chu ta usuc'. 17Ni'pa je 'o 'an puwija re i cachoch, su' che kaj la lok; me oc chic chupam, quiqui c'ambej re ubitak-que. 18Xak ni'pa i je 'o pa tak ticon, me tzalij lok que qui c'ambej re qui 'u'. ¡Pa'anem che 'anmajok! 19Chupam i 'ij-le, to' qui wach ixokib chi 'o i yobil chiquij, xak ique chi 'o cac'al que tz'umanic, c'ax i qui 'anmajic ique. 20Chi tz'onoj che i Dios chi n-joron ti tew are quix 'anmaj chuwach ile, xak n-are ta chupam i uxlambal 'ij. 21Man i uyej che tak i 'ij-le, lic c'ax. C'a chu xebal 'ij sak, n-ta jun c'ax petnak lic c'ax chuwach ile; xak n-ta chic jun chic ca petic, lic c'ax chuwach ile. 22Y we i Dios n-co'on ta che, chi xa 'atal 'ij 'o ni c'ax-le, 'is que cam na conojel. Xui-ri, ire cu 'atij na; queje co'on ire ile rumal i c'axnabal u c'ux chique i je re ire. 23Rumal-i, che tak i 'ij-le, we 'o i que bin chiwe: "Chiwilape', chi 'o wi i Tolke," que cha, o we quiqui bij: "Le i 'olic-le," que cha, mi cojo. 24Man que c'un ni aj t'oronel chi quiqui 'an che quib pacha je toliwe, xak que c'un jujun quiqui 'an che quib pacha je ajbil u tzij i Dios. Quiqui 'an ni milágro, xak nimak tak 'anic, 'ilbal-re we que tiqui chi qui t'oric ni'pa i je re i Dios. 25Ya in bim chic iri chiwe wach i qui c'ulmaj co'on panok. 26Rumal-i, we ca bix chiwe: "Chiwilape' chila 'o wi i Tolke pa ta'aj tz'inilic," que cha, mix 'e chila; xak we ca bix chiwe: "Chiwilape' chi 'o wi paja," quiqui bij chiwe, mi cojo. 27Mi cojo, man i Achi aj Chicaj n-ali'al taj ca c'unic. I u c'unic ire co'ono pacha co'on jun nim laj u rep 'a' ca repcanic, chi co'on sak ronojel u wach i caj. 28(I tojpen lic ca c'un-na.) Pa 'o wi jun ch'aculaj camnak, chila que moltaj wi i c'uch. 29Are quic'aw ni'pa i c'ax re i 'ij-le, are 'uri i 'ij ca 'ekumaric; i ic' n-ca tzun ta chic; i ch'umil que tzak na li chicaj; xak wach tak 'o chicaj que sicsax na. 30Are 'uri ca 'iltaj jun séña chicaj, re in c'unbal yin chi in Achi aj Chicaj. Y conojel i tinimit chuwach i jyub ta'aj que o' na. Y quin quil na chi quin c'un pa sutz', nim na in cho'ab, in chomal. 31Ca tataj jun nim laj trompet, y que in tak bi in ángel c'a pa que 'el wi li i cajib tew c'ulala; que in tak li jewa, xak que in tak bi jela, quiqui molbej-que ni'pa i je in chom, ronojel u wach i jyub ta'aj. 32Yix iweta'am wach i séña quiwil che u che'lal hígo are ya ca c'un i 'alaj; chix naw che i che'-le. Ile, are quiwilo chi ca pe tan chic u tux, y co'on rax, iweta'am 'uri ya ca mi' tan chic i ulew. 33Xak queje quiwetamaj are ya ca c'un i q'uisbal re tak i 'ij-i. Are quiwil yix pacha tak in bim chiwe, chi ta u be 'uri ya ca pe i 'ij in bim chiwe; ya jekanic cu 'ano. 34Katzij i quin bij chiwe, ya ca c'un ronojel ni'pa in bim-le; i winak je re wo'or quiquil na. 35I caj, i ulew ca sachic, xui-ri in tzij yin n-ca sach taj, ca 'antaj na ronojel ni'pa in bim chiwe. 36Mi jun reta'am pachique 'ij, pachique 'or, co'on ile. Xak mi ne i ángel aj chicaj, xak mi ne u C'ojol i Dios n-reta'am taj; xui i Ta chicaj reta'am. 37I winak n-quiqui yijba ta quib che i 'ij-le are ca c'un i Achi aj Chicaj. Xa quiqui 'an na pacha xqui 'an i winak re tak i 'ij re i mam Noe ujer. 38Ique ujer, are maja ca pe i nim laj jab chi xu nojsaj u wach i jyub ta'aj che i ya, n-xqui yijba ta quib. To' xqui tzuk quib, to' xe tu'unic, to' xqui bisoj i qui c'ulanic; queje xqui 'an ile tz'akat xc'un i 'ij chi xoc i mam Noe pa nim laj bárco. 39To' queje ile xqui 'ano, y n-xqui na taj, c'a are xpe i nim laj ya chi 'is xe u c'am bic. Xak queje quiqui 'an na ile are quin c'un yin chi in Achi aj Chicaj. 40Chupam i 'ij-le, je 'o ni queb achiab, que chacun junam pa qui ticon; jun chique ca c'am nubic; i jun, ca canax canok. 41Xak je 'o ni queb ixokib que tijin chi que'em. Jun chique ca c'am nubic; i jun ca canax canok. 42Rumal-i, chix c'asc'at na, man n-iweta'am taj wach o'onom 'or ca c'un i Iwajwal. 43Cha c'un chi c'ux wach co'on jun rajaw ja. Ire we te reta'am chi cha'ab ca c'un jun ili'om ru', we te reta'am wach o'onom 'or ca c'unic, ire 'ut ca c'asc'at na. N-cu ya ta che coc paja, crel'ajbej re ubitak-re. 44Xak queje chi 'ana yix, lic chi yijba iwib chin iwoy'ej na; are n-ti qui ch'ob che, are 'uri quin c'un yin chi in Achi aj Chicaj. 45(I Jesus xu bij chic jun tijojbal tzij chique. Xu bij): —Iweta'am wach ca 'ani che jun mocom lic 'utz, lic 'o u no'oj. Ire ca ya' na can piquiwi i juban mocom rumal u patron. Chukul ire 'o wi u ya'ic i qui wa are cu rik i 'or. 46'Utz re i achi-le, we ca tijin chu 'onquil wach i rajwaxic chique i mocom are ca c'un chali i u patron. 47Katzij i quin bij chiwe, ire ca canax na 'uri puwi ronojel ni'pa i ubitak-re u patron. 48Xui-ri, we xa mal laj mocom, xa cu ch'ob na: "In patron, n-we' taj ca tzalij chalok," mok cu bij ire. 49Are 'uri cu jek qui ch'ayic i rach ajchac, xak ca 'e cu' i je 'abarel laj tak winak: to' cu' ique ca wa wi, xak ca tu'un wi. 50Ire n-reta'am taj bi chi 'oril ca c'un u patron. Are n-ta cu ch'ob che, xak te'et ca c'un chalok. 51I u patron cu ya na 'uri pa nim laj tojpen. Xak jun i tojpen ca ya' che pacha ca ya' chique i je queb qui palaj. Chila co' wi, y cu kach'ach'ej ni uware.
SAN MATÉO 24